E. Bauer, poslankyňa: (2003-07-03):
Myslím si, že niet pochýb o tom, že priebežný dôchodkový systém je potrebné rekonštruovať nielen u nás. Dá sa povedať, že nad dôchodkovými systémami, nad systémami sociálneho zabezpečenia, alebo sociálneho poistenia v celej Európe visí tabuľa „Pod rekonštrukciou“. Určite je to vyvolané neudržateľnosťou priebežného systému, neudržateľnosťou štedrých dôchodkových schém, ktoré boli šité pre inú demografickú situáciu, pre situáciu, keď obyvateľstvo, najmä aktívne obyvateľstvo, malo rastúcu tendenciu, ale nie na tú situáciu, keď obyvateľstvo starne. Treba povedať, že z jednej strany, samozrejme, ide o mimoriadne pozitívny proces, pretože – či sa nám chce veriť, alebo nie – za uplynulých 50 rokov priemerný vek dožitia žien narástol o celých 15 rokov a mužov o viac ako 10 rokov. Je celkom evidentné, že tie schémy, ktoré boli stavané na rastúce obyvateľstvo v prípade, keď počet novonarodených dramaticky klesá, dramaticky upadá a aj v dôsledku toho obyvateľstvo rýchlejšie starne, je tento systém neudržateľný. Niet pochýb o tom, že tento celý systém potrebuje razantnú a podstatnú úpravu. Zároveň však musím vysloviť určité poľutovanie, že nemáme tu celý balík zákonov, pretože veľmi ťažko sa posudzuje jeden zákon, i keď základný zákon, bez toho, že by sme nevideli súvislosti, ako bude vyzerať zákon o druhom pilieri, ako sa navzájom budú dopĺňať, ako navzájom budú kompatibilné alebo nekompatibilné. Samozrejme, že ak počítame s trojpilierovým dôchodkovým systémom, radi by sme tu mali aj novelu zákona o doplnkových dôchodkových poisťovaniach. V tomto momente nám iba zostáva konštatovať, že máme určité obavy o tretí pilier, pretože v príprave daňovej reformy nevidíme tie záruky, ktoré by sme radi videli, ktoré vyplývajú z programového vyhlásenia vlády, ktoré sľubovalo a sľubuje upresnenie, upevnenie sporivosti na dôchodkový vek. Je celkom evidentné, že tretí pilier bez daňového zvýhodnenia alebo iného systému zvýhodnenia, napr. ako je zvýhodňované stavebné sporenie, bez takejto podpory doplnkový dôchodkový systém zrejme neprežije. Som presvedčená, že nemôže byť naším záujmom, aby sa to stalo, aby tretí pilier nebol životaschopný a nepomáhal vytvárať zdroje na dôstojnú životnú úroveň pre staršiu generáciu. Radi by sme, samozrejme, videli zároveň aj nový návrh zákona o hmotnej núdzi, pretože ak tento nový zákon uplatňuje do dôsledkov princíp sociálneho poistenia, a teda nemá spodnú ochranu, je celkom evidentné, že tento zákon bude treba čítať spolu so zákonom o hmotnej núdzi, pretože sa nemôže stať, aby ten, kto získal nárok na dôchodkové poistenie, teda získal nárok na dôchodok, zostal na tej istej úrovni príjmov ako ten, kto nikdy nepracoval a neplnil odvodové povinnosti. Treba povedať, že je pozitívne, že sa podarilo dosiahnuť riešenia, ktoré v prípade prípravy zákona č. 413 sa nepodarilo prijať. Mám tu napríklad na mysli platenie nemocenského zamestnávateľmi, ktoré tento balík zákonov už pozná, a zamestnávatelia zrejme pristúpili na takúto dohodu. Treba však zároveň povedať, že nie všetko sa podarilo z pôvodných zámerov, takisto ako sa pri 413-ke nepodarilo urobiť tento zákon univerzálnym, nepodarilo sa urobiť ani tento návrh zákona tak, aby sa uplatnil princíp univerzality pri sociálnom poistení, že sme si síce všetci rovní, ale sú medzi nami rovnejší – a tento zákon to potvrdzuje. Treba povedať, že návrh zákona obsahuje rad pozitívnych riešení napr. pri zavedení možnosti skoršieho odchodu do dôchodku, teda predčasného odchodu do dôchodku, pričom uplatňuje určitý princíp sociálnej spravodlivosti. Som presvedčená, že rozhodujúca väčšina ustanovení tohto zákona je mienená pre cieľový stav ako vyhovujúci, ale treba povedať aj to, že hádam najslabším miestom návrhu tohto zákona sú prechodné ustanovenia, ktoré nie vždy zohľadňujú v dostatočnej miere prechodný stav, teda stav, keď začne fungovať nový zákon o druhom pilieri a ešte nebudú efektívne výsledky z uplatňovania tohto piliera. Som presvedčená, že zostávajúci čas do druhého čítania, napriek tomu, že budú parlamentné prázdniny, sa podarí využiť na to, aby sme spoločne našli niektoré ustanovenia, niektoré riešenia, ktoré by tie situácie prekrývali, o ktorým si myslíme, že tento návrh zákona ešte nerieši dostatočne. Ďakujem za pozornosť. (Potlesk.) Z. Martináková, podpredsedníčka NR SR: Pani poslankyňa Angyalová – faktická poznámka, nech sa páči. Končím možnosť hlásiť sa s faktickými poznámkami. Pani poslankyňa Angyalová.